Eveniment

Şomerii înregistraţi care se încadrează în muncă într-o altă localitate, la o distanţă mai mare de 50 km de localitatea de domiciliu, primesc ajutor de chirie până la 900 de lei lunar, a decis ieri guvernul.

Prima de relocare este acordată din bugetul asigurărilor pentru şomaj şi este egală cu 75% din suma destinată asigurării cheltuielilor pentru locuire (plata chiriei şi a utilităţilor) în noul domiciliu sau noua reşedinţă, dar nu mai mult de 900 de lei.

Prima de relocare se acordă lunar, pe o perioadă de 36 de luni. O altă prevedere adoptată de guvern se referă la majorarea la 650 de lei a cuantumului stimulentului de inserţie, drept acordat părinţilor care se întorc la activitatea profesională înainte de finalizarea concediului pentru creşterea copilului. Măsura urmează a fi aplicată începând cu drepturile lunii aprilie 2017.